Jhb-burgemeester se kop geëis oor leningflaterThapelo Amad, burgemeester van Johannesburg. (Foto: Mehmet Vefa Dag/Twitter) Die nuutverkose burgemeester van Johannesburg, Thapelo Amad, is in die sop oor opmerkings wat hy gedurende ŉ onderhoud gemaak het oor sy betrokkenheid by die verkryging van ŉ R9,5 miljard-lening vir die metro. Verskeie opposisiepartye eis nou sy bedanking oor sy oënskynlike onvermoë om die Stad te bestuur en ActionSA het selfs ŉ mosie van wantroue teen hom ingedien. “Amad het herhaaldelik bewys dat hy swak toegerus en nie in staat is om ŉ samehangende plan van aksie en visie vir Johannesburg te verwoord nie,” sê Funzi Ngobeni, Gautengse woordvoerder vir ActionSA. “Meer onlangs het hy in ŉ televisie-onderhoud sy onvermoë getoon om die grondbeginsels van ŉ leningsooreenkoms te verstaan.” Amad het verlede week in ŉ onderhoud met die SAUK onthul dat hy moontlik ŉ leningsooreenkoms met ŉ private maatskappy vir die metro bekom het. Hy het aangevoer dat die lening vir diensleweringskwessies in Johannesburg gebruik sou word, asook om ŉ slimstad te bou. Die DA voer aan dat die stadsraad geen kennis van dié lening dra nie, dus is die wetlike proses nie gevolg om dit te bekom nie. “Die burgemeester behoort nie by hierdie soort administratiewe proses betrokke te raak nie. Dit is misdadig en moet ondersoek word,” sê die DA se Mpho Phalatse, ook Johannesburg se voormalige burgemeester. Kort ná die onderhoud het Amad sy opmerkings teruggetrek en gesê dit was slegs “ŉ voorbeeld van verskeie ongevraagde voorstelle wat die Stad vir groei en ontwikkeling ontvang het”. “Die leningsvoorstel waarna verwys word, is maar een van vele ongevraagde voorstelle wat aan die Stad voorgelê is na aanleiding van wyd gepubliseerde verslae oor die Stad se finansiële probleme ná die Covid-19-pandemie en die daaropvolgende ekonomiese uitwerking op belastingbetalers en die Stad,” lui die burgemeester se verklaring. “Dit is in die konteks van die onderhoud gebruik om ŉ gemeenskaplike wil deur die Stad se leierskap aan te toon om Johannesburg verder te ontwikkel.” Amad het bygevoeg dat die genoemde lening geensins ŉ afgehandelde saak is nie. “Die Stad verwerk alle voorstelle in ooreenstemming met die wetlike voorskrifte van toepassing op plaaslike regering en deur die betrokke portefeuljekomitees en departemente.” Die skade is egter reeds gedoen, met lede van die huidige koalisie in Johannesburg wat toegee dat hulle dalk “die verkeerde man ondersteun” het. Gayton McKenzie, leier van Patriotic Alliance (PA), het op Twitter die inwoners van Johannesburg om verskoning gevra oor hul besluit om Amad as burgemeester te ondersteun. “Thapelo Amad is gevra om ŉ berg te klim wat te hoog is vir hom. Dit benadeel nie net Johannesburg nie, maar dit vernietig hom ook,” skryf hy. “Ons sal hierdie flater regstel. Amad behoort nou te bedank.” Colleen Makhubele, die speaker van die Johannesburgse metroraad. (Foto: City of Joburg/Facebook) ActionSA het Dinsdag ŉ mosie van wantroue teen Amad én die Johannesburgse speaker, Colleen Makubele, ingedien, asook enige ander raadslede wat “aangestel is deur onwettige onderhandelinge tussen die ANC en die EFF”. Die party meen dat die Stad en sy bedrywighede agteruitgaan sedert Amad verkies is. “Amad en Makhubele het nie hulself verkies nie, maar is verkies deur ŉ middeweg-ooreenkoms aan te gaan waarin dit blyk dat die inwoners van Johannesburg gevra word om die grootste toegewing te maak,” sê Ngobeni. Die mosies van wantroue sal by die volgende raadsvergadering op 25 April aangehoor word. ActionSA sê hy is ​​gereed om te litigeer teen enige poging van Makhubele om haarself en haar nuutgevonde politieke bondgenote teen hierdie mosies van wantroue te beskerm. “ActionSA sal met alle ander partye in die stadsraad skakel om te verseker dat die ANC en EFF verwyder word van enige verdere beheer oor Johannesburg,” sê hy. “Ons is vol vertroue in ons vooruitsig op sukses.”